ธปท.เผยทุนสำรองประเทศลด700ล้านเหรียญสหรัฐ
ธปท.เผยทุนสำรองประเทศลด 700 ล้านเหรียญสหรัฐ อยู่ที่ 1.818 ล้านเหรียญสหรัฐ ลคาดลดลงตามการตีมูลค่าตามราคาตลาดและทางการลดการแทรกแซงค่าเงินบาทแข็ง
19 ส.ค. 2559

ธปท.เผยทุนสำรองประเทศลด 700 ล้านเหรียญสหรัฐ อยู่ที่ 1.818 ล้านเหรียญสหรัฐ ลคาดลดลงตามการตีมูลค่าตามราคาตลาดและทางการลดการแทรกแซงค่าเงินบาทแข็ง
เมื่อวันที่19ส.ค.59 ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ณ 11 ส.ค.ที่ผ่าน ว่า อยู่ที่ระดับ 1.818 แสนล้านเหรียญสหรัฐ หรือ ประมาณ 6.325 ล้านล้านบาท ลดลง700 ล้านเหรียญสหรัฐ หรือ ประมาณ2.42 หมื่นล้านบาท หากคิดอัตราแลกเปลี่ยนเปิดตลาดเช้านี้ที่ 34.55 บาท/เหรียญสหรัฐ เทียบกับสัปดาห์ก่อนหน้าทุนสำรองฯอยู่ที่ระดับ 1.825 แสนล้านเหรียญสหรัฐ หรือ ประมาณ 6.360 ล้านล้านบาท
ขณะที่ ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.76 หมื่นล้านเหรียญสหรัฐ เพิ่มขึ้น 1,500 ล้านเหรียญสหรัฐ จากสัปดาห์ก่อนที่ 1.61 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิในปัจจุบันอยู่ที่ระดับ 1.994 แสนล้านเหรียญสหรัฐ ซึ่งยังสูงขึ้นต่อเนื่องเมื่อเทียบกับสัปดาห์ก่อนที่ 1.986 แสนล้านเหรียญสหรัฐ และสูงขึ้น 3.1 หมื่นล้านเหรียญสหรัฐเมื่อเทียบกับต้นปีที่ 1.684 แสนล้านเหรียญสหรัฐ
นักค้าเงินธนาคารพาณิชย์ กล่าวว่า การลดลงของทุนสำรองฯเล็กน้อยที่ 700 ล้านเหรียญสหรัฐ น่าจะเป็นผลจากการตีมูลค่ามูลค่าสินทรัพย์ตามราคาตลาดในปัจจุบัน และอีกส่วนอาจจะเป็นผลจากการทยอยลดการเข้าซื้อเงินเหรียญสหรัฐเข้าเก็บในทุนสำรองฯของทางการเพื่อดูแลตลาด ซึ่งเมื่อเงินบาทไม่เคลื่อนไหวผันผวนมากทางการก็อาจจะลดการเข้าดูแลลงและบางช่วงอาจมีการขายเงินเหรียญสหรัฐออกมาด้วย จึงเป็นผลให้ทุนสำรองลดลงบ้าง
ด้านฐานเงินหรือเงินสดหมุนเวียนในมือภาคเอกชนบวกกับเงินฝากของสถาบันการเงินที่ธปท.ในปัจจุบันอยู่ที่ระดับ 1.605 ล้านล้านบาท ลดลงเล็กน้อยจากสัปดาห์ก่อนที่ 1.615 ล้านล้านบาท สะท้อนสภาพคล่องเงินสดที่มีมากเพียงพอที่จะรองรับกิจกรรมทางเศรษฐกิจ